**AIŠKINAMASIS RAŠTAS**

**PRIE SPRENDIMO PROJEKTO ,,DĖL MOKESČIO UŽ VAŽIAVIMĄ KLAIPĖDOS MIESTO GATVĖMIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS AR JŲ JUNGINIAIS MOKĖJIMO DYDŽIAI IR ŠIO MOKESČIO MOKĖJIMO, ADMINISTRAVIMO, PRIEŽIŪROS IR LEIDIMŲ IŠDAVIMO TVARKOS APRAŠO“**

1. **Sprendimo projekto esmė, tikslai ir uždaviniai.**

Teikiamo sprendimo projekto tikslas ir uždaviniai – vadovaujantis Lietuvos Respublikos Euro įvedimo Lietuvos Respublikoje įstatymu ir Nacionaliniu euro įvedimo planu, patvirtintu Lietuvos Respublikos Vyriausybės nutarimu, nuo 2015 metų sausio 1 d. patvirtinti mokesčio už važiavimą Klaipėdos miesto gatvėmis Lietuvos Respublikoje ir užsienio šalyse, iš jų ir Europos Sąjungos valstybėse narėse, įregistruotomis didžiagabaritėmis ir (ar) sunkiasvorėmis transporto priemonėmis (jų junginiais) mokėjimo konkrečius tarifus eurais.

Šiuo sprendimo projektu įgyvendinama Lietuvos Respublikos kelių priežiūros ir plėtros programos finansavimo įstatymo imperatyvi nuostata - didžiagabaričių ir (ar) sunkiasvorių transporto priemonių (jų junginių) mokėjimo konkrečius tarifų dydžius nustato savivaldybių tarybos. Klaipėdos miesto savivaldybės tarybos 2006 m. liepos 27 d. sprendimas Nr. T2 259 „Dėl mokesčio už važiavimą Klaipėdos miesto gatvėmis Lietuvos Respublikoje ir užsienio šalyse, iš jų ir Europos Sąjungos valstybėse narėse, įregistruotomis didžiagabaritėmis ir (ar) sunkiasvorėmis transporto priemonėmis (jų junginiais) mokėjimo, administravimo, kontrolės ir leidimų išdavimo tvarkos patvirtinimo“ (keistas 2008 m. liepos 31 d. sprendimu Nr. T2-297; 2011 m. birželio 30 d. sprendimu T2-223) yra nebeaktualus, todėl siūlome jį naikinti ir patvirtinti naują tvarkos aprašą.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – euro įvedimas Lietuvos Respublikoje nuo 2015 m. sausio 1 d.

Sprendimo projektas parengtas vadovaujantis Lietuvos Respublikos Euro įvedimo Lietuvos Respublikoje įstatymu,Nacionaliniu euro įvedimo planu, patvirtintu Lietuvos Respublikos Vyriausybės 2013 m. birželio 26 d. nutarimu Nr. 604, Lietuvos Respublikos kelių įstatymo 3 skirsnio 20 straipsniu, Lietuvos Respublikos kelių priežiūros ir plėtros programos finansavimo įstatymo 7 straipsniu, Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, Lietuvos Respublikos susisiekimo ministro 2002 m. vasario 18 d. įsakymu Nr. 3-66 „Dėl maksimalių leidžiamų transporto priemonių matmenų, leidžiamų ašies (ašių) apkrovų, leidžiamos bendrosios masės patvirtinimo“ ir atsižvelgdama į Lietuvos Respublikos susisiekimo ministro 2006 m. balandžio 20 d. įsakymu Nr. 3-150 patvirtintą Mokesčio už važiavimą valstybinės reikšmės keliais Lietuvos Respublikoje ir užsienio šalyse, iš jų ir Europos Sąjungos valstybėse narėse, įregistruotomis transporto priemonėmis (jų junginiais), kurių matmenys su kroviniu ar be jo viršija leidžiamus, ir (ar) kai viršijama leidžiama ašies (ašių) apkrova ir (ar) transporto priemonės (jų junginio) leidžiama bendroji masė, mokėjimo, administravimo, kontrolės ir leidimų važiuoti valstybinės reikšmės keliais išdavimo tvarkos aprašą, Lietuvos Respublikos žemės ūkio ministro 2008 m. liepos 4 d. įsakymu Nr. 3D-373 ,,Dėl traktorių ir savaeigių mašinų maksimalių leidžiamų transporto priemonių matmenų, ašių apkrovų ir bendrosios masės patvirtinimo“.

 **3. Kokių rezultatų laukiama.**

Klaipėdos miesto savivaldybės teisės aktuose nurodyti litai bus perskaičiuoti į eurus.

**4. Sprendimo projekto rengimo metu gauti specialistų vertinimai.**

Projekto rengimo metu specialistai šiame projekte numatomą tvarką vertino ir sprendimo projektą derino.

**5. Išlaidų sąmatos, skaičiavimai, reikalingi pagrindimai ir paaiškinimai.**

Biudžeto lėšų teisės aktui įgyvendinti nereikia.

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – pagal Lietuvos Respublikos teisės aktus pakeistas Klaipėdos miesto savivaldybės tarybos sprendimas.

Neigiamos pasekmės – nenumatoma.

Transporto skyriaus vedėjas Rimantas Mockus